AVE

Η AVE είναι σιδηροδρομική υπηρεσία υψηλής ταχύτητας που συνδέει διάφορες πόλεις της Ισπανίας μεταξύ τους. Το δίκτυο της AVE είναι το μεγαλύτερο σιδηροδρομικό δίκτυο υψηλών ταχυτήτων στην Ευρώπη και το δεύτερο μεγαλύτερο στον κόσμο με συνολικό μήκος γραμμών 3.966,7 χλμ.

Δίκτυο και δρομολόγια
Οχτώ από τα δρομολόγια της AVE έχουν αφετηρία τον Σιδηροδρομικό σταθμό Ατότσα στη Μαδρίτη, πέντε τον Σιδηροδρομικό σταθμό Τσαμαρτίν στη Μαδρίτη και τέσσερα τον Σιδηροδρομικό σταθμό Σαντς της Βαρκελώνης.

Από αυτούς τους τερματικούς σταθμούς ξεκινούν γραμμές υψηλών ταχυτήτων προς τη Σεβίλλη, τη Μάλαγα, την Ουέσκα, το Τολέδο, το Αλικάντε, τις Αστούριες, το Καστεγιόν, τη Γρανάδα, τη Γαλικία, το Μπούργος, τη Μούρθια αλλά και προς τα γαλλικά σύνορα με πολλούς ενδιάμεσους σταθμούς όπως τον Σιδηροδρομικό σταθμό Ντελιθίας στην πόλη της Σαραγόσας, τον σιδηροδρομικό σταθμό Φιγέρες, τον σιδηροδρομικό σταθμό του Βαγιαδολίδ, τον σταθμό της Βαλένθιας, της Κόρδοβας, τον σταθμό Θιουδάδ-Ρεάλ και πολλούς άλλους ακόμη.

Επίσης υπάρχουν και δρομολόγια που συνδέουν απευθείας μεταξύ τους ως τερματικούς σταθμούς τους σιδηροδρομικούς σταθμούς της Σεβίλλης με της Βαλένθιας, της Σεβίλλης με της Ουέσκας, της Βαλένθιας με του Λεόν, της Βαλένθιας με του Μπούργος, του Μπούργος με της Μούρθιας, της Μούρθιας με της Μάλαγας, του Αλικάντε με του Λεόν, του Αλικάντε με την περιοχή της Γαλικίας και του Καστεγιόν με τις Αστούριες.

Ιστορία
Η γραμμή υψηλών ταχυτήτων Μαδρίτη-Σεβίλλη ήταν η πρώτη του δικτύου η οποία ξεκίνησε τη λειτουργία της το 1992. Στη συνέχεια ακολούθησε η γραμμή υψηλών ταχυτήτων Μαδρίτη-Βαρκελώνη, η οποία εγκαινιάστηκε το 2003 μερικώς και ολοκληρώθηκε το 2008, ενώ το 2013 επεκτάθηκε προς τη Φιγέρες. Το Τολέδο συνδέθηκε στο δίκτυο της AVE τον Νοέμβριο του 2005, η σύνδεση της Μάλαγας και του Βαγιαδολίδ έγινε το 2007 ενώ η γραμμή Μαδρίτη-Βαλένθια ολοκληρώθηκε τον Δεκέμβριο του 2010. Ακολούθησε η σύνδεση με το Αλικάντε τον Ιούνιο του 2013 και με το Λεόν τον Σεπτέμβριο του 2015. Τον Ιανουάριο του 2018 συνδέθηκε στο δίκτυο της AVE και το Καστεγιόν ενώ το 2019 ολοκληρώθηκε και η σύνδεση μεταξύ Γρανάδας και Αντεκέρα. Ακολούθησαν η γραμμή Μαδρίτη-Γαλικία που ολοκληρώθηκε το 2021, η σύνδεση με το Μπούργος το 2022 και η ολοκλήρωση της γραμμής Μαδρίτη-Μούρθια τον Δεκέμβριο του 2022. 

Η πιο πρόσφατη γραμμή του δικτύου είναι η γραμμή Μαδρίτη-Αστούριες που ολοκληρώθηκε τον Νοέμβριο του 2023.

Τρένα
Η υπηρεσία στελεχώνεται από εικοσιδύο τρένα τύπου 100 (TGV) γαλλικής κατασκευής, δεκαέξι τύπου 102 και εικοσιπέντε τύπου 112 (Talgo 350 «Pato», ισπανική λέξη για την «πάπια») ισπανικής κατασκευής, είκοσι έξι τύπου 103 (Siemens Velaro) γερμανικής κατασκευής και είκοσι τύπου 106 (Talgo Avril)  ισπανικής κατασκευής τα οποία κινούνται με ταχύτητες ως 300 χιλιομέτρων ανά ώρα όταν βρίσκονται σε σιδηροδρομικό δίκτυο υψηλών ταχυτήτων. 

Στα δρομολόγια Μαδρίτη-Σεβίλλη, Μαδρίτη-Καστεγιόν και Σεβίλλη-Ουέσκα χρησιμοποιούνται τρένα τύπου 100, στο δρομολόγιο Μαδρίτη-Βαρκελώνη-Φιγέρες χρησιμοποιούνται τρένα τύπου 103, στα δρομολόγια Μαδρίτη-Μάλαγα, Μαδρίτη-Λεόν, Μαδρίτη-Ουέσκα και Βαλένθια-Σεβίλλη χρησιμοποιούνται τρένα τύπου 102 και σε αυτά των Μαδρίτη-Αλικάντε, Μαδρίτη-Γρανάδα, Μαδρίτη-Μπούργος, Μαδρίτη-Μούρθια, Μαδρίτη-Οουρένσι, Βαρκελώνη-Σεβίλλη, Βαρκελώνη-Μάλαγα, Βαρκελώνη-Γρανάδα, Μπούργος-Βαλένθια και Αλικάντε-Γαλικία τρένα τύπου 112, ενώ στα δρομολόγια Μαδρίτη-Χιχόν, Μαδρίτη-Βίγο, Μαδρίτη-Λα Κορούνια, Καστεγιόν-Χιχόν αλλά και στα διεθνή δρομολόγια προς τα γαλλικά σύνορα, Μαδρίτη-Μασσαλία και Βαρκελώνη-Λυών χρησιμοποιούνται τρένα τύπου 106.

Άλλες υπηρεσίες
Εκτός από τα τρένα της AVE το δίκτυο χρησιμοποιείται και από τρένα άλλων υπηρεσιών υψηλών ταχυτήτων όπως είναι τα τρένα της υπηρεσίας Avant για κοντινότερες αποστάσεις εντός του δικτύου υψηλών ταχυτήτων και τα τρένα της υπηρεσίας Alvia τα οποία αντίθετα με τα Avant και τα περισσότερα τρένα των AVE, τα οποία κινούνται αποκλειστικά σε γραμμές υψηλών ταχυτήτων κανονικού εύρους (1.435 χιλιοστών), έχουν τη δυνατότητα να κινούνται επιπλέον τόσο σε γραμμές υψηλών ταχυτήτων ιβηρικού εύρους (1.668 χιλιοστών) αλλά και σε συμβατικές γραμμές ιβηρικού εύρους. Έτσι μπορούν να επεκτείνουν τις υπηρεσίες υψηλών ταχυτήτων και προς περιοχές οι οποίες ακόμα δεν διαθέτουν τις ανάλογες γραμμές. Τόσο τα τρένα της υπηρεσίας Avant όσο και αυτά της Alvia έχουν ως ανώτατη ταχύτητα τα 250χλμ/ω.

Μια επιπλέον υπηρεσία στο δίκτυο της AVE είναι η υπηρεσία υψηλών ταχυτήτων χαμηλού κόστους της Avlo, η οποία στελεχώνεται από 5 τρένα τύπου 112 και 10 τύπου 106 σε συγκεκριμένα δρομολόγια με ανώτατες ταχύτητες τα 300 χλμ./ω.

Από το 2013 τρένα υψηλών ταχυτήτων συνδέουν την πόλη της Βαρκελώνης με το Παρίσι και άλλες ενδιάμεσες πόλεις όπως η Λυών, αλλά και την πόλη της Μαδρίτης με τη Μασσαλία κάνοντας συνδυαστική χρήση των δύο δικτύων υψηλών ταχυτήτων στις δυο χώρες, του ισπανικού δικτύου της AVE και του γαλλικού δικτύου TGV.

Από το 2021 στο ισπανικό δίκτυο υψηλών ταχυτήτων της AVE δραστηριοποιούνται και ιδιωτικές εταιρίες όπως η γαλλική Ouigo España και η ιταλική Iryo που προσφέρουν σιδηροδρομικές υπηρεσίες υψηλών ταχυτήτων εντός Ισπανίας με τα δικά τους τρένα σε συγκεκριμένες γραμμές του δικτύου.

Παραπομπές

Εξωτερικοί σύνδεσμοι


Κατηγορία:Σιδηροδρομικές μεταφορές στην Ισπανία